Aprill 2010

**Aprill [[2010]]**, kroonika

2010. aasta aprill algas neljapäeval ja lõppes 30 ööpäeva pärast reedel.

## [[1. aprill]]

* San Marinos astusid ametisse kaptenregendid Marco Conti ja Glauco Sansovini.
* Eesti välisminister Urmas Paet ja Haiti peaminister Jean-Max Bellerive allkirjastasid New Yorgis kommünikee kahe riigi vaheliste diplomaatiliste suhete sõlmimise kohta. 
* Eestis avanes osaliselt elektriturg. Elektrienergia suurtarbijad hakkavad edaspidi energiat ostma vabaturult.
* Eesti president Toomas Hendrik Ilves andis Valga Põhikoolile üle 2009. aasta kauni kooli auhinna.

## [[2. aprill]]

* Kasahstanist Bajkongõri kosmodroomilt startis Rahvusvahelise kosmosejaama poole Venemaa kosmoselaev Sojuz, mille pardal on Ameerika Ühendriikide astronaut Tracy Caldwell Dyson ja Venemaa kosmonaudid Aleksandr Skvortsov ja Mihhail Kornijenko. 
* Eesti välisminister Urmas Paet kohtus New Yorgis Tai välisministri Kasit Piromyaga. Kõneldi muu hulgas kahe riigi majandussuhetest, koostööst hariduse vallas ja võimalikust viisavabadusest.

## [[3. aprill]]

* Austraalia idaranniku lähedal Suure Vallrahu ümbruses jäi madalikule kinni ja hakkas lekkima Hiina transpordilaev, mille lastiks on muu hulgas 950 tonni naftat.
* Belgia pealinnas Brüsselis protestis umbes 5000 kurdi Belgia politsei kurdi aktivistide leidmiseks korraldatud operatsioonide vastu.
* Lõuna Aafrika Vabariigis tapeti paremäärmuslaste liider Eugène Terre'Blanche.
* Senegali pealinnas Dakaris avati riigi 50. aastapäeva puhul hiiglaslik Aafrika taassünni monument, mille suurejoonelisus tekitas opositsiooni pooldajates pahameelt.
* Tai pealinnas Bangkokis nõudsid kümned tuhanded meeleavaldajad valitsuse tagasiastumist ja erakorraliste valimiste korraldamist.
* Venemaa peaminister Vladimir Putin viibis lühivisiidil Venezuelas. Kohtumisel Venezuela presidendi Hugo Chávezega lepiti kokku muu hulgas koostöös naftatootmise ja tuumaenergeetika vallas. Vladimir Putin kohtus ka Boliivia presidendi Evo Moralesega.

## [[4. aprill]]

* Iraagis Bagdadi kesklinnas hukkus kolme pommiplahvatuse tagajärjel vähemalt 30 ja sai vigastada üle 200 inimese. 
* Mehhiko põhjaosas Baja California osariigis toimus 7,2-palline maavärin, mille epitsenter oli umbes 170 km Tijuanast kagu pool.
* Eestis Palamusel anti Tõnu Aavale üle Oskar Lutsu huumoripreemia.

## [[5. aprill]]

* Ameerika Ühendriikidest Kennedy Kosmosekeskusest Floridas startis seitsmeliikmelise meeskonnaga kosmosesüstik Discovery, et viia varustust Rahvusvahelisse Kosmosejaama.
* Hiinas Shanxi provintsis päästeti üleujutatud söekaevandusse 28. märtsil lõksu jäänud 153 kaevurist vähemalt 114. 
* Tais Hua Hinis kohtunud Tai, Laose, Vietnami ja Kambodža esindajad leppisid kokku, et hakatakse kiiresti otsima abinõusid Mekongi jõe kuivamise pidurdamiseks. Kohtumisel osalesid ka Hiina esindajad.
* Eesti peaminister Andrus Ansip alustas kahepäevast visiiti Albaanias.
* Tallinna loomaaia amuuri leopardil Darlal sündis kaks poega.
* Tartus alustati 7. aprillil 1870 asutatud Eesti Üliõpilaste Seltsi 140. aastapäeva tähistamist, mis kulmineerub 9. aprillil aktuse ja jumalateenistusega.

## [[6. aprill]]

* Ameerika Ühendriikide president Barack Obama kuulutas välja uue tuumarelvastuse strateegia, mille kohaselt vähendab USA oma tuumarelvastust ning kasutab tuumarelva vaid äärmuslikus olukorras ja ainult teiste tuumariikide vastu.
* Ameerika Ühendriikides Lääne-Virginia osariigis hukkus söekaevanduses toimunud plahvatuse tagajärjel vähemalt 25 inimest.
* Brasiilias Rio de Janeiro osariigis hukkus paduvihmadest tingitud tulvade ja maalihete tagajärjel vähemalt 90 inimest.
* Nigeerias astus ametisse presidendi kohusetäitja Goodluck Jonathani uus valitsus.
* Suurbritannia peaminister Gordon Brown kuulutas välja parlamendivalimised, mis toimuvad 6. mail 2010.
* Venemaa välisminister Sergei Lavrov teatas Moskvas toimunud pressikonverentsil, et Venemaa võib 8. aprillil sõlmitavast strateegilise relvastuse piiramise leppest ka taganeda, kui USA laiendab planeeritavat raketitõrjesüsteemi.
* Venemaa energiaettevõte Gazprom alustas gaasitoru Nord Stream ehitamist. Läänemere põhja paigaldati esimene toru.
* Eestisse saabus kolmepäevasele riigivisiidile Aserbaidžaani president İlham Əliyev koos abikaasa Mehriban Əliyevaga ning Aserbaidžaani välisminister Elmar Məmmədyarov.
* Eesti peaminister Andrus Ansip avas Eesti aukonsulaadi Albaania pealinnas Tiranas. Eesti aukonsul Albaanias on Sotiraq Guga. 
* Eesti Vabaõhumuuseumis Kolu kõrtsis anti üle 2009. aasta suurima müügiga plaatide auhinnad. Populaarseima naisartisti Kuldse Plaadi sai Kihnu Virve ja meesartisti auhinna Toomas Anni. 
* Tallinnas tähistati hotelli Olümpia avamise 30. aastapäeva.

## [[7. aprill]]

* Indoneesias Sumatra saare lääneranniku lähedal toimus 7,8-palline maavärin.
* Kõrgõzstani pealinnas Biškekis puhkesid valitsusvastased rahutused, mille mahasurumisel sai surma kümneid inimesi. Riigi valitsus astus tagasi, president Kurmanbek Bakijev lahkus pealinnast ning opositsioonijuht Roza Otunbajeva moodustas ajutise valitsuse.
* Šveitsis tegi esimese eduka proovilennu Bertrand Piccardi loodud päikeseenergial töötav lennuk Solar Impulse, mis tõusis 1000 meetri kõrgusele ning sooritas poolteist tundi kestnud lennu.
* Tai pealinnas Bangkokis tungisid tuhanded endise peaministri Thaksin Shinawatra pooldajad parlamendihoonesse, sundides parlamendi- ja valitsusliikmed põgenema. Peaminister Abhisit Vejjajiva kehtestas pealinnas eriolukorra.
* Venemaa peaminister Vladimir Putin ja Poola peaminister Donald Tusk osalesid Smolenski oblastis peetaval Katõni massimõrva ohvrite mälestustseremoonial.
* Eesti riigikogu võttis vastu seaduseelnõu, mille järgi tõuseb pensioniiga 2026. aastaks 65. eluaastani.

## [[8. aprill]]

* Ameerika Ühendriikidest pärit Lõuna-Aafrika Vabariigi antropoloog Lee R. Berger teatas, et augustis 2008 Lõuna-Aafrika Vabariigist leitud säilmed kuuluvad senitundmatule inimlasele, kes sai ladinakeelse nimetuse *[[Australopithecus sediba]]*. 
* Iisraeli peaminister Binyamin Netanyahu teatas, et tühistab oma varasema plaani osaleda Washingtonis peetaval tuumajulgeoleku teemalisel tippkohtumisel.
* Kasahstanist Bajkongõri kosmodroomilt saadeti teele Euroopa Kosmoseagentuuri satelliit CryoSat, mis hakkab uurima Maa krüosfääri.
* Pakistani parlamendi alamkoda kiitis heaks põhiseaduse muudatuse, millega vähendatakse presidendi volitusi.
* Sri Lankal toimusid parlamendivalimised.
* Suurbritannia lennufirma British Airways ja Hispaania lennufirma Iberia teatasid ühinemisest. Uue ettevõtte nimeks sai International Airlines Group ning see on käibelt maailma suuruselt kolmas lennufirma. Lende jätkab kumbki senise nime all.
* Tšehhi pealinnas Prahas kohtusid Ameerika Ühendriikide president Barack Obama ja Venemaa president Dmitri Medvedev, kes allkirjastasid strateegilise relvastuse piiramise leppe.
* Türgi pealinnas Ankaras kohtunud Türgi välisminister Ahmet Davutoğlu ja Kreeka peaminister ja välisminister Geórgios Papandréou leppisid kokku kahe riigi suhete parandamises ning poliitilises ja julgeolekualases koostöös. 
* Ukraina konstitutsioonikohus otsustas, et president Viktor Janukovõtši Mõkola Azarovi valitsuse ametisse nimetamine oli seadustega kooskõlas.
* Eesti president Toomas Hendrik Ilves osales Prahas kohtumisel Ameerika Ühendriikide presidendi Barack Obama ning Poola, Tšehhi, Slovakkia, Ungari, Leedu, Läti, Bulgaaria ja Rumeenia riigipeadega.
* Estonian Air suurendas lendude arvu Tallinna ja Moskva vahel neljale korrale nädalas, lisades neljapäevased lennud.

## [[9. aprill]]

* Venemaal Viiburis toimus ametlik gaasitoru Nord Stream ehituse alustamise tseremoonia.
* Eesti peaminister Andrus Ansip viibis töövisiidil Soomes.
* Eesti Ametiühingute Keskliit tähistas rahvusvahelise konverentsiga oma 20. aastapäeva.
* Eesti Kirjanike Liidu üldkogu valis liidu esimeheks tagasi Karl Martin Sinijärve, kes jätkab ametis järgmised kolm aastat. 
* Tallinnas alustati kunstiakadeemia vana hoone lammutamist.

## [[10. aprill]]

* Pakistani õhuväed tapsid riigi loodeosas ligi sada Ţālebāni võitlejat.
* Smolenski lennuõnnetus: 
**Venemaal Smolenski oblastis kukkus alla Poola õhujõududele kuuluv reisilennuk Tupolev Tu-154, mille pardal olnud kõrgetest Poola riigitegelastest ja ametiisikutest koosnev delegatsioon oli teel Katõni massimõrva ohvrite mälestamisele. Lennuõnnetuses hukkus 96 inimest, sealhulgas Poola president Lech Kaczyński.
**Poola presidendi kohusetäitjana astus ametisse seimi esimees Bronisław Komorowski, kes kuulutas välja nädalase üleriigilise leinaaja.
* Maailmas tähistati gaidiliikumise 100. aastapäeva.
* Eestis saabus Pärnusse esimene tšarterlend Soome sõpruslinnast Vaasast. Lennud toimuvad ka edaspidi laupäeviti.

## [[11. aprill]]

* Iraani president Maḩmūd Aḩmadīnezhād kuulutas, et võimalikke maavärinaid silmas pidades peaks vähemalt viis miljonit inimest Teherani ümbruses elavast 14 miljonist linnast ära kolima.
* Eurotsooni rahandusministrid kiitsid heaks 30 miljardi euro suuruse sooduslaenu võlgades Kreeka aitamiseks. Kreeka ise ei ole abipalvet veel esitanud. 
* Hispaania lõunarannikut tabas 6,3-palline maavärin, mille epitsenter oli Granadast 24 km kagu pool Sierra Nevada mäestikus.
* Kõrgõzstani ajutise valitsuse asepeaminister Almazbek Atambajev kohtus Moskvas Venemaa peaministri Vladimir Putiniga, et arutada Venemaa võimalikku majandusabi Kõrgõzstanile.
* Saksamaal Bonnis kohtunud 175 riigi esindajad leppisid kokku kliimakõneluste jätkamise plaanides.
* Saudi Araabia pealinnas Ar-Riyāḑis kohtusid Saudi Araabia kuningas ‘Abd Allāh ibn ‘Abd al-‘Azīz Āl Sa‘ūd ja Vietnami president Nguyễn Minh Triết, kes sõlmisid mitu olulist majanduskoostöö lepet kahe riigi vahel.
* Smolenski lennuõnnetus: 
**Poola pealinnas Varssavis võttis leinav rahvas vastu hukkunud presidendi Lech Kaczyński surnukeha.
**Eesti valitsus kuulutas 12. aprilli lennuõnnetuse ohvrite mälestamiseks üleriigiliseks leinapäevaks. 
* Sudaanis algasid kolmepäevased presidendi- ja parlamendivalimised.
* Ungaris peeti parlamendivalimiste esimene voor, mille võitis esialgsetel andmetel parempoolne partei Fidesz, mis sai umbes 53 protsenti häältest.
* Vaikses ookeanis Saalomoni saarte lähedal toimus 7,1-palline maavärin.
* Eesti siseministeerium avalikustas Eesti pakkumise Euroopa Liidu IT agentuuri asukohamaaks kandideerimisel.
* Eesti Tervisedenduse Ühing valis aasta tervisesõbraks Evelin Ilvese.

## [[12. aprill]]

* Ameerika Ühendriikide pealinnas Washingtonis algas kahepäevane tuumajulgeoleku teemaline tippkohtumine 47 riigi juhtide osalemisel.
* Ameerika Ühendriikides NewYorgis anti üle 2010. aasta Pulitzeri preemiad.
* Itaalia põhjaosas Trentino-Alto Adige maakonnas Bolzano linna lähedal sõitis reisirong varingu tõttu rööbastelt välja. Hukkus vähemalt üheksa inimest ja kümned said vigastada.
* Ukraina president Viktor Janukovõtš teatas kohtumisel Ameerika Ühendriikide presidendi Barack Obamaga, et Ukraina kavatseb loobuda oma rikastatud uraani varudest.
* Sudaanis pikendati 11. aprillil alanud presidendi- ja parlamendivalimiste kestus korralduslike probleemide tõttu viiele päevale.
* Venemaal Moskva kesklinnas tapeti oma kodumaja trepikojas kohtunik Eduard Tšuvašov, kes oli hiljuti süüdi mõistnud skinheedide grupeeringu.
* Eesti Sotsiaaldemokraatliku Erakonna esimees Jüri Pihl ja Eestimaa Rahvaliidu esimees Karel Rüütli allkirjastasid leppe erakondade ühinemiskõneluste alustamiseks. 
* Eesti Varssavis resideeriv suursaadik Rumeenias Taavi Toom andis president Traian Băsescule üle oma volikirja.

## [[13. aprill]]

* Ameerika Ühendriikide riigisekretär Hillary Clinton ja Venemaa välisminister Sergei Lavrov allkirjastasid kokkuleppe, millega kumbki riik nõustub hävitama 34 tonni tuumarelva valmistamiseks sobilikku plutooniumi. 
* Kõrgõzstani president Kurmanbek Bakijev teatas, et on nõus tagasi astuma, kui garanteeritakse tema ja tema perekonna julgeolek.
* Harju maakohus tühistas oma määrusega erakonna Eestimaa Rohelised novembris 2009 toimunud üldkogu otsused ning ennistas eelmise juhatuse volitused.
* Eesti Post andis välja riigivanem Juhan Kukele pühendatud postmargi.

## [[14. aprill]]

* Bahama kindralkubernerina astus ametisse Arthur Foulkes.
* Hiinas Qinghai provintsis toimus 6,9-palline maavärin, mille tagajärjel hukkus vähemalt 2000 ja sai vigastada tuhandeid inimesi.
* Indias Lääne-Bengalis hukkus tugeva tormi tekitatud purustuste tagajärjel vähemalt sada inimest.
* Iraani tuumaenergia organisatsioon teatas, et on rikastanud umbes 5 kg uraani 20-protsendiliseks.
* Islandi lõunaosas hakkas uuesti purskama Eyjafjallajökulli liustiku all paiknev vulkaan. Selle ümbruskonnast evakueeriti umbes 800 inimest.
* Venemaa rahandusminister teatas, et riik annab Kõrgõzstanile 50 miljoni dollarit rahalist abi.
* Tartus tähistas Eesti Rahva Muuseum oma 101. aastapäeva rahvusvahelise konverentsiga, kus räägiti kultuurimuutustest digitaalajastul.

## [[15. aprill]]

* Brasiilias BRIC-i tippkohtumisel viibiv Hiina president Hu Jintao tühistas Hiinas toimunud maavärina tõttu varem plaanitud riigivisiidid Peruusse ja Venezuelasse.
* Islandi vulkaani Eyjafjallajökulli pursete tagajärjel tekkinud tuhapilvede tõttu katkestati lennuliiklus täielikult Norras, Rootsis, Taanis, Soomes, Suurbritannias, Iirimaal, Hollandis ja Belgias ning osaliselt muu hulgas Prantsusmaal, Saksamaal ja Poolas. 
* Suurbritannias toimus kõigi aegade esimene suurparteide esimeeste televäitlus. Otsesaates osalesid Leiboristliku Partei esimees ja peaminister Gordon Brown, Konservatiivse Partei esimees David Cameron ja Liberaaldemokraatide esimees Nick Clegg. 
* Küprosel visiidil viibiv Eesti välisminister Urmas Paet kohtus Nikosias teiste seas Küprose presidendi Dimítris Christófiase ja välisministri Márkos Kyprianoúga.
* Eesti valitsus kiitis heaks Eesti konsulaadi avamise Hiinas Shanghais.
* Venemaal Moskvas kirjutasid Eesti Tööandjate Keskliidu president Enn Veskimägi ja Venemaa Töösturite ja Ettevõtjate Liidu president Aleksandr Šohhin alla koostööleppele. 
* Läti pealinnas Riias avati Tallinki hotelliketti kuuluv neljatärnihotell Tallink Hotel Riga. 
* Eestis kuulutas Avatud Eesti Fond Koosmeele auhinna saajaks Ivar Tallo.

## [[16. aprill]]

* Kõrgõzstani president Kurmanbek Bakijev allkirjastas tagasiastumispalve.
* Türgis ametlikul visiidil viibiv Eesti president Toomas Hendrik Ilves kohtus Türgi presidendi Abdullah Güli, peaministri Recep Tayyip Erdoğani ja parlamendi esimehe Mehmet Ali Şahiniga. Juttu oli muu hulgas kahe riigi majandussuhetest, võimalikust lennuliini avamisest ja Lähis-Ida pingekolletest.
* Tallinnas Vabaduse väljakul peeti NATO päeva.

## [[17. aprill]]

* Türgis visiidil viibiv Eesti president Toomas Hendrik Ilves külastas Konstantinoopoli oikumeenilist patriarhi Vartholomaíos I. 
* Eestis Lääne-Virumaal Väike-Maarja vallas Käru külas tähistati riigimees Juhan Kuke 125. sünniaastapäeva.

## [[18. aprill]]

* Paapua Uus-Guinea idaranniku lähedal toimus 6,3-magnituudine maavärin, mille epitsenter oli Lae linnast 29 km ida pool. 
* Poolas Krakówis maeti Smolenski lennuõnnetuses hukkunud president Lech Kaczyński ja tema abikaasa Maria Kaczyńska. Riiklik mälestusteenistus toimus Krakówi Maria kirikus ning matused Waweli katedraalis.
* Põhja-Küprosel toimusid presidendivalimised. Valimised võitis peaminister Derviş Eroğlu, kes sai 50,38 protsenti häältest. Ametis olev president Mehmet Ali Talat sai 42,85 protsenti häältest.
* Ugandas krooniti Tooro kuningriigi kuningaks Oyo Nyimba Kabamba Iguru Rukidi IV.

## [[19. aprill]]

* Afganistani põhjaosa mägedes Samangāni provintsis toimus 5,3-magnituudine maavärin, mille tagajärjel hukkus vähemalt seitse inimest ning kümned said vigastada.
* Iraagi peaminister Nūrī al-Mālikī teatas, et Iraagi väed tapsid kaks juhtivat Al-Qā‘idah' võitlejat Abū Ayyūb al-Masrī ja Abū ‘Umar al-Baghdādī.
* Erakonna Eestimaa Rohelised eestkõneleja Marek Strandberg astus tagasi.

## [[20. aprill]]

* Argentina endisele presidendile Reynaldo Bignonele mõisteti osaluse eest mõrvades, inimröövides ja piinamises 25-aastane vanglakaristus. 
* Ameerika Ühendriikides Floridas Kennedy Kosmosekeskuses maandus kosmosesüstik Discovery.
* Austraalia lääneosa kullakaevanduste piirkonda Kalgoorlie linna ümbruses tabas 5,2-magnituudine maavärin.
* Valgevene president Alaksandr Łukašenka teatas, et Kõrgõzstani endine president Kurmanbek Bakijev ja kolm tema perekonnaliiget viibivad Minskis. 
* Venezuela president Hugo Chávez korraldas riigi 200. aastapäeva tähistamiseks sõjaväeparaadi, millel osalesid külalistena teiste seas Kuuba liider Raúl Castro, Boliivia president Evo Morales ja Nicaragua president Daniel Ortega. 
* Eesti president Toomas Hendrik Ilves ja Evelin Ilves panid pärja lennuõnnetuses hukkunud Poola presidendi Lech Kaczyński ja tema abikaasa Maria Kaczyńska hauale Waweli lossi katedraali krüptis. 
* Eesti müüs Austriale 1,4 miljonit tonni oma kasutamata saastekvoodist.
* Kadrioru pargi luigemajja asus elama uus luigepaar.

## [[21. aprill]]

* Alžeeria ametiisikud teatasid, et Alžeeria, Mauritaania, Mali ja Niger loovad Tamanrassetisse ühise sõjaväebaasi võitluseks terrorismiga.
* Poola presidendi kohusetäitja Bronisław Komorowski teatas, et presidendivalimised toimuvad 20. juunil.
* Rahvusvaheline Valuutafond ja Euroopa Komisjon alustasid laenukõnelusi Kreekaga.
* Rwandas vahistati hutust opositsiooniliider Victoire Ingabire Umuhoza, keda süüdistatakse tutside genotsiidis kahtlemises.
* Sudaanis Lõuna-Dārfūris taaspuhkenud hõimutülide käigus hukkus vähemalt 52 inimest.
* Ukrainas Harkivis kohtunud Venemaa president Dmitri Medvedev ja Ukraina president Viktor Janukovõtš sõlmisid leppe, millega Venemaa laevastik saab õiguse kasutada Musta mere äärset Sevastopoli mereväebaasi Krimmis kuni 2042. aastani. Venemaa omakorda alandab Ukrainale müüdava maagaasi hinda 30 protsendi võrra.
* Eestis moodustasid Akadeemia Nord rektor Rein Müllerson ja Tartu Ülikooli rektor Alar Karis töörühmad kahe ülikooli ühinemiskõnelusteks.
* Tallinnas algama pidanud Lennart Meri konverents jäi Islandi vulkaanist paiskunud tuhapilve tagajärjel häiritud lennuliikluse tõttu ära.
* Väike-Maarja rahvamajas peeti Ferdinand Johann Wiedemanni keelepäeva.
* Eesti Riigimetsa Majandamise Keskus kuulutas riigimetsades seoses loomade pesitsusajaga välja 15. juunini kestva raierahu.

## [[22. aprill]]

* Belgia peaminister Yves Leterme teatas oma kavatsusest tagasi astuda pärast seda, kui valitsuskoalitsioonist lahkus valimisringkondade ümberkorraldusi puudutavate erimeelsuste tõttu erakond Flaami Liberaalid ja Demokraadid.
* Kõrgõzstani ajutise valitsuse asepeaminister Ömürbek Tekebajev teatas, et parlamendi- ja presidendivalimised peetakse tõenäoliselt 10. oktoobril ning referendum põhiseaduse muutmise kohta 27. juunil. 
* 2010. aasta Mehhiko lahe naftareostus: Mehhiko lahel vajus põhja firmale Transocean Ltd kuuluv kaks päeva varem süttinud naftaplatvorm Deepwater Horizon. 11 inimest jäi kadunuks.
* Tallinnas algas kahepäevane NATO liikmesmaade välisministrite kohtumine.
* Belgias Gentis Genti Ülikooli kaunite kunstide raamatukogus avati Raul Meele isikunäitus. 
* Tallinnas peeti Mart Laari 50. sünnipäeva puhul sessioon, kus esinesid Rootsi välisminister Carl Bildt, Briti ajakirjanik Edward Lucas, Venemaa opositsiooniliidrite hulka kuuluv Boriss Nemtsov ja Vladimir Putini omaaegne majandusnõunik Andrei Illarionov. 
* Tallinnas Kumu kunstimuuseumis anti skulptor Tiiu Kirsipuule üle Anton Starkopfi nimeline skulptuuri aastapreemia.
* Eesti Maastikuarhitektide Liit kuulutas ülemaailmse Maa päeva puhul 2009. aasta maastikuarhitektuuri teoks Tamula järve ranna kujundamise Võrus. 
* Eesti Turniiripokkeri Föderatsioon sai Šveitsis Lausanne'is asuva Rahvusvahelise Pokkeriföderatsiooni liikmeks.

## [[23. aprill]]

* Iraagi pealinnas Bagdadis hukkus peamiselt šiiitide mošeede läheduses toimunud pommiplahvatustes vähemalt 58 inimest ja üle saja sai vigastada.
* Iraan teatas, et võttis tagasi taotluse saada ÜRO inimõiguste nõukogu liikmeks, sest eeldas, et ei saa piisavat toetust.
* Kreeka peaminister Geórgios Papandréou teatas ametlikult, et Kreeka soovib laenuabi.
* Tallinnas lõppes NATO liikmesmaade välisministrite kohtumine, kus otsustati anda liikmesuse tegevuskava Bosniale ja Hertsegoviinale ning arutati muu hulgas koostööd Venemaaga ja tegevuskava Afganistanis.
* Eesti president Toomas Hendrik Ilves kohtus Ameerika Ühendriikide riigisekretäri Hillary Clintoniga. Kõne all olid muu hulgas NATO uus strateegiline kontseptsioon, Afganistan, Ameerika Ühendriikide kohalolek Euroopas, suhted Venemaaga ja Iraani tuumaprogramm.
* Eesti peaminister Andrus Ansip kohtus Tallinnas Afganistani välisministri Zalmaī Rasūliga, kes tänas Eestit abi eest Afganistani riigi ülesehitamisel ning rahu tagamisel. 
* Tallinna Tehnikaülikooli rektori valimiskogu valis 148 poolthäälega järgmiseks viieks aastaks TTÜ rektoriks arendusprorektor Andres Keevalliku. Tema vastaskandidaat oli senine rektor Peep Sürje, kes sai 108 häält. Uus rektor astus ametisse 1. septembril.
* Riigikogus peeti lahtiste uste päeva.

## [[24. aprill]]

* Armeenias mälestati 95 aastat tagasi alanud armeenlaste genotsiidi ohvreid.
* Austria liitus gaasitoruprojektiga South Stream.
* Indoneesiale kuuluvaid Maluku saari tabas 6,1-magnituudine maavärin, mille epitsenter oli veidi Amboni saarest põhja pool.
* Eestis kirjutati küpsuskirjandit.

## [[25. aprill]]

* Austrias toimusid presidendivalimised, mille võitis ametis olev sotsiaaldemokraadist president Heinz Fischer, kes sai 78,9 protsenti häältest.
* Iraagi pealinna Bagdadi ja Suurbritannia pealinna Londoni vahel avati üle 20 aasta reisilennuliiklus.
* Sudaani lääneosas Dārfūris jätkuva konflikti käigus hukkus vähemalt 55 ja sai vigastada vähemalt 85 inimest.
* Ungaris peeti parlamendivalimiste teine voor. Ka teises voorus võitis konservatiivne opositsioonipartei Fidesz.

## [[26. aprill]]

* Belgia kuningas Albert II kiitis heaks peaminister Yves Leterme'i lahkumispalve.
* Jeruusalemma ametivõimud teatasid, et Iisraeli valitsus külmutas plaani rajada uusi juudiasundusi Ida-Jeruusalemma.
* Iraagi keskvalimiskomisjon tühistas hääled, mis anti parlamendivalimistel 52 parlamenti pääsenud saadikule, keda kahtlustatakse sidemetes keelustatud Araabia Taassünni Sotsialistliku Parteiga. 
* Itaalias visiidil viibiv Venemaa peaminister Vladimir Putin ja Itaalia peaminister Silvio Berlusconi leppisid kokku koostöös kahe 1170 MW tuumajaama ehitamisel Kaliningradi oblastisse.
* Norras visiidil viibiv Venemaa president Dmitri Medvedev kohtus Norra kuninga Harald V-ga. 
* Poola hukkunud presidendi Lech Kaczyński kaksikvend Jarosław Kaczyński teatas, et otsustas kandideerida 20. juunil toimuvatel presidendivalimistel. 
* Sudaani hiljutiste presidendivalimiste võitjaks kuulutati ametis olev president ‘Umar Ḩasan Aḩmad al-Bashīr. 
* Taiwani kaguosa tabas 6,9-magnituudine maavärin. 
* Eesti peaminister Andrus Ansip sõitis koos äridelegatsiooniga visiidile Marokosse.
* Eesti välisminister Urmas Paet osales Luksemburgis Euroopa Liidu liikmesriikide välisministrite kohtumisel, kus arutati eelkõige olukorda Kõrgõzstanis.
* Eesti Sotsiaaldemokraatliku Erakonna ja Eestimaa Rahvaliidu juhatused kiitsid heaks kahe erakonna ühinemislepingu, mille järgi saab uue erakonna nimeks Eestimaa Sotsiaaldemokraatlik Erakond.

## [[27. aprill]]

* Kõrgõzstani ajutine valitsus nõudis, et Valgevene annaks välja endise presidendi Kurmanbek Bakijevi, keda süüdistatakse massiliste tapmiste korraldamises.
* Norras visiidil viibiv Venemaa president Dmitri Medvedev ja Norra peaminister Jens Stoltenberg teatasid, et riigid jõudsid kokkuleppele Barentsi merel kulgeva piiri suhtes.
* Venemaa president Dmitri Medvedev alustas visiiti Taanis. 
* Eesti president Toomas Hendrik Ilves andis Kadriorus Taani kultuuriministrile Per Stig Møllerile üle Maarjamaa Risti I klassi teenetemärgi. 
* Eesti Energia juhatuse esimees Sandor Liive ja Maroko energiaminister Amina Benkhadra allkirjastasid leppe, mis annab Eesti Energiale kolmeks aastaks eksklusiivse õiguse uurida teatud Maroko põlevkivivarusid.
* Tallinna ringkonnakohus keelas Kadri Kõusaare mängufilmi "Magnus" avaliku esitamise kuni 2025. aasta lõpuni. 
* Viljandi Kultuuriakadeemia valis ametis oleva direktori Anzori Barkalaja tagasi ka järgmiseks ametiajaks. 

## [[28. aprill]]

* Ameerika Ühendriikides sai heakskiidu riigi esimene merre ehitatav tuulepark, mis rajatakse Cape Codi neeme lähedale Massachusettsis.
* Hiina valitsus teatas, et tühistati seadus, mis keelab HIV-i kandvatel ja AIDS-i põdevatel välismaalastel Hiinasse siseneda.
* Venemaa riigiarhiiv avalikustas Internetis Katõni massimõrva puudutavad seni ainult ajaloouurijate käsutuses olnud dokumendid.
* Eesti suursaadik Austrias Eve-Külli Kala avas Eesti aukonsulaadi Grazis. Eesti aukonsul Grazis on Michael Friedrich Seidl.

## [[29. aprill]]

* Belgia parlamendi alamkoda kiitis heaks seaduseelnõu, millega keelustatakse burqa‘ kandmine avalikes kohtades.
* Läti Seim kinnitas välisministriks Läti endise suursaadiku Ameerika Ühendriikides Aivis Ronise.
* Eesti presidendile Toomas Hendrik Ilvesele andsid oma volikirjad üle Moskvas resideeriv Bangladeshi suursaadik Saiful Hoque ja Varssavis resideeriv Alžeeria suursaadik Abdelkader Khemri.
* Hiinas visiidil viibiv Eesti välisminister Urmas Paet kohtus Hiina välisministri Yang Jiechiga ning avas Eesti konsulaadi Shanghais.

## [[30. aprill]]

* Hiinas visiidil viibiv Eesti välisminister Urmas Paet avas Eesti paviljoni maailmanäitusel Shanghai Expo 2010.
* 2010. aasta Mehhiko lahe naftareostus: Mehhiko lahel 22. aprillil uppunud naftaplatvormist Deepwater Horizon pärinev naftareostus jõudis Louisiana rannikuni.
* Venemaa peaminister Vladimir Putin tegi ettepaneku Venemaa energiakontserni Gazpromi ja Ukraina gaasifirma Naftogazi ühinemiseks.
* Tallinnas põles maha Nõmme turuhoone.